אצ'י שטרו

אצ'י שטרו (באנגלית: Ernst Etchie Stroh; נולד ב-31 ביולי 1949) הוא בסיסט ישראלי לשעבר ומפיק סרטים הוליוודי בהווה.

קורות חיים
ארנסט (אצ'י) שטרו נולד בנוינקירכן שבאוסטריה. הוא עלה לישראל ושירת בלהקת חיל הים לצד שלמה ארצי. השתתף בתוכניות "וביום השלישי" (1968) ו"רפסודה בכחול" (1969).
לאחר שחרורו למד באוניברסיטה העברית סוציולוגיה ויחסים בינלאומיים וסיים לימודיו ב-1975.
ב-1973 הוקמה "גברת תפוח", להקת הליווי של שלמה ארצי, עם שטרו בתפקיד הבסיסט.

בשנים 1982-1978 ליווה את שלמה ארצי במסע הופעות אינטימי ברחבי ישראל. ההופעה שעלתה באולמות קטנים רצה כ-500 פעם. בספטמבר 1982 הוקלטה הופעה כזאת לאלבום כפול בשם "שלמה ארצי ואצ'י בהופעה חיה בצוותא" (1983). שלמה ארצי לא היה מרוצה מהתוצאה וכעבור זמן קצר נאספו עותקי האלבום מן החנויות. מאז נחשב האלבום כפריט אספנים. כעבור 30 שנה, ב-3 בדצמבר 2013, יצא האלבום במסגרת מארז דיסקים הכולל את טרילוגיית האלבומים גבר הולך לאיבוד, דרכים וחצות.

שטרו היה מנכ"ל חברת התקליטים הד ארצי עד 1985.

ב-1987 עבר שטרו ללוס אנג'לס. ב-1992 הקים חברת הפקות בשם "מונסטון אנטרטיינמנט". תחילה עסק בהפצת סרטי פעולה דלי תקציב, וב-1996 עבר להפקת והפצת סרטי איכות. עד היום (2012) הפיק 22 סרטי קולנוע, ביניהם "האהבה שאחרי" של הבמאי אלן רודולף, "מי רצח את קוקי" של רוברט אלטמן, וסרטים של מייק פיגיס ושמעון דותן.

ב-2006 היה שטרו אורח פסטיבל הקולנוע ה-23 בירושלים.

שטרו נשוי ליעל ולהם שני ילדים: אילון ושחר.

קישורים חיצוניים

 אתר חברת ההפקות של שטרו מונסטון אנטרטיינמנט

ישראלים שנולדו ב-1949
עולים בשנות ה-1960
בסיסטים יהודים
זוכי פסטיבל הזמר והפזמון
חברי להקת חיל הים
מפיקי קולנוע יהודים אמריקאים
מהגרים מישראל לארצות הברית